V. Veteška, podpredseda NR SR: (2005-05-12):
I. Hopta, poslanec: Vážený pán podpredseda Národnej rady, vážený pán minister, vážené kolegyne, vážení kolegovia, chcem na úvod povedať, že náš reprezentant nepremenil trestné striedanie, myslím, že to bol Pálffy, aj za to zodpovedný minister, lebo má na starosti šport, aspoň politicky. Ale teraz už vážne. Vážené dámy, vážení páni, trošku odľahčenia, mohol by som o rezorte školstva a o výsledkoch našich reforiem povedať asi toľko, že v našom školstve je anarchia a bordel riadený priamo KDH. Dovolím si tieto slová, možno trošku silné slová, trošku aj ozrejmiť. Predovšetkým myslím si, že za rezort školstva ako taký zodpovedá minister, ale všetky zákony, ktoré boli predložené do tohto parlamentu, boli schválené vládou Slovenskej republiky, preto politickú zodpovednosť nenesie len on, ale nesie celá vláda Slovenskej republiky, pretože ona súhlasila s týmito zákonmi, poslanci vládnej koalície hlasovali za tieto zákony a trošku mi to pripadá zo strany niektorých koaličných poslancov za alibistické, keď vidia, že sú v rezorte školstva problémy, a sami hlasovali za tieto zákony, tak teraz pred skončením volebného obdobia dávajú ruky preč od zákonov, za ktoré sami hlasovali. Osobne si myslím, že už samotné zloženie vedenia ministerstva nebolo práve najšťastnejšie. Poviem asi prečo. Minister za Kresťanskodemokratické hnutie mal záujem predovšetkým presadzovať cirkevné školstvo, štátny tajomník za SMK mal záujem predovšetkým maďarské školy a pán Tóth ako reprezentant súkromného školstva presadzoval predovšetkým záujmy súkromných škôl. Akosi mi chýbal na tomto rezorte človek, ktorý by sa zaujímal aj o štátne školy. Keď sa trošku pozrieme na výsledky reforiem, ktoré sme realizovali od nástupu tejto vládnej koalície, tak musím povedať, že sú niektoré veci naozaj na zamyslenie. Predovšetkým chcem povedať, že prvý stupeň našej školskej sústavy, predškolské zariadenia sú v stave, na pokraji svojho zániku. My sme síce regionálne kompetencie preniesli na obce a mestá, ale, žiaľ, tieto riadia nielen predškolské zariadenia, ale aj základné školy a buďme úprimní, najmä na malých obciach, kde starostovia, česť výnimkám, mnohí nemajú ani vysokoškolské vzdelanie, riadia priamo tieto školské zariadenia a tieto školské zriadenia sú naozaj, naozaj v stave, ktoré by si zasluhovali našu väčšiu pozornosť. Pán minister, váš rezort školstva prijal vyhlášku, ktorá zvýšila počet detí napríklad predškolských zariadení do jednej triedy. Tým pádom ste sťažili prácu nielen učiteľkám materských škôl, ale de facto svojím spôsobom máte zásluhu aj na tom, v úvodzovkách, že mnohé predškolské zariadenia sa rušia v dôsledku toho, že tých počty detí môžu byť väčšie. A nemyslím si, že je to na osoh výchovno-vzdelávacej práce v týchto školských zariadeniach. Mnohí naši riaditelia základných, stredných škôl a predškolských zariadení sa zmenili na obehávačov súkromných podnikateľov so žiadosťami, aby im poskytli príspevky, na ktoré im nestačia financie z rezortu školstva. Naozaj, v mnohých našich školách je situácia katastrofálna a ja si nemyslím, že tieto veci bolo potrebné riešiť tak, ako sa riešili. Ja si myslím, že vážnou chybou rezortu školstva a celej tejto vládnej koalície bolo to, že preniesla kompetencie školstva zo štátu na mestá a obce a, žiaľ, u mnohých našich starostov a primátorov školstvo leží akosi na pokraji záujmu. Po druhé, pán minister, nebudem alebo poviem konkrétne, napríklad v jednom okrese Snina, obec Dlhé nad Cirochou, suverénne jediná štátna škola, ktorá bola v tejto veľkej obci, tak pod tlakom farára a pod tlakom ďalších predstaviteľov cirkvi sa zmenila na jedinú cirkevnú školu. Čiže ľudia, ktorí vyznávajú inú ideológiu, respektíve nesúhlasili s tým, museli pod tlakom cirkvi, pani poslankyňa Sabolová síce hovorí, že nevyznávajú inú ideológiu, no ale čo už, chudáci, mali robiť, keď farár zavelil, že kríže boli v triedach, pani poslankyňa, ešte vtedy, pani poslankyňa, keď nebola cirkevná škola, a nieže a čo, v ústave je, že školstvo by sa nemalo viazať na žiadnu ideológiu, čiže ja si myslím, že to bolo nesprávne, bolo to nesprávne, a ak na jednej strane hovoríte, že umožňujete aj ostatným občanom, aby mohli dať svoje deti ľubovolne, do ktorých škôl chcú, tak teraz ste donútili práve občanov napríklad z tejto obce, aby chodili deti do Sniny alebo do Humenného. Alebo situácia na stredných školách. Situácia na stredných školách je taká, že do dnešného dňa na mnohých stredných školách si žiaci musia kupovať za 600 - 700 korún učebnice angličtiny, pretože 15 rokov od vašej „skvelej“, v úvodzovkách, revolúcie ste nedokázali vydať učebnice a žiaci, žiaci si ich musia kupovať, aj keď štát by im to mal zabezpečovať. Pán minister, ak môžem byť úprimný, páčila sa mi vaša snaha zabrániť na niektorých vysokých školách, aby sa neplatilo už teraz, keď zákon to nedovoľuje, ale aj to bolo, svojím spôsobom išlo na zmar, a chcem povedať, že mnohé vysoké školy naďalej vyberajú poplatky od svojich študentov cez rozličné nastrčené firmy, a ste so svojim spôsobom za to politicky zodpovedným. Čiže ak hodnotíme celé regionálne školstvo, musím povedať, že tá reforma dopadla tak, že štát sa zbavil kompetencií a situácia naozaj nie je lepšia, než bola predtým, než boli v rukách štátu. Vysoké školy, mnohé z vysokých škôl nedosahujú potrebnú úroveň, mnohé vznikli tu doslova na zelenej lúke, ja viem, že mnohé vznikli ešte pred touto vládnou koalíciou, ale myslím si, že ste neurobili nič podstatné, aby ste túto situáciu zmenili. Čiže naozaj mám vážne výhrady k vašej práci, aj keď chcem otvorene povedať, že je to záležitosť celej vládnej koalície, záležitosť aj ostatných politických strán, ktoré majú svojich nominantov na tomto rezorte, preto budem hlasovať za vaše odvolanie, aj keď viem, že známe komunistické heslo: Proletári všetkých krajín..., ste dnes zmenili na: KDH, nedajte si svojho najlepšieho ministra! Čiže mám pochybnosti, či budete odvolaný, ale svojím hlasom sa budem snažiť k tomu prispieť. Ďakujem za pozornosť.